Dan Kgwadi in hospitaal ná hartaanval | Netwerk24
Dan Kgwadi in hospitaal ná hartaanval
Deur Eugenie Gregan 20 April 2018 09:40
Prof. Dan Kgwadi, visekanselier van die Noordwes-Universiteit (NWU), is Woensdagaand weens 'n hartaanval in die Netcare Unitas-hospitaal in Centurion se waakeenheid opgeneem.
Kgwadi het Donderdag 'n foto van homself in sy hospitaalbed op sy Facebook-blad geplaas.
In die inskrywing skryf Kgwadi dat hy net betyds 'n noodprosedure ondergaan het waarin twee van sy hoofare wat verstop was, oopgemaak moes word.
Kwgadi sê hy het pas klaargemaak met 'n lesing oor die NWU se taaldebat en hy was op pad na Kaapstad vir 'n alumni-geleentheid toe hy die hartaanval gekry het.
"Dankie aan God vir wysheid en tegnologie. 'n Veelrassige en veeltalige span wat met 'n gemeenskaplike doel gewerk het om my lewe te red, verdien 'n kompliment. Suid-Afrika is geseënd met vaardighede."
Volgens 'n boodskap wat die NWU-raadsvoorsitter, dr. Bismark Tyobeka, Vrydagoggend aan die NWU se personeellede gestuur het, sterk Kgwadi goed aan en sal hy na verwagting teen die einde van die naweek uit die hospitaal ontslaan word.